钦定古今图书集成/明伦汇编/官常典/第246卷 > 陈以勤
## 钦定古今图书集成/明伦汇编/官常典/第246卷 > 陈以勤

按《明外史》本传：“以勤字逸甫，南充人。嘉靖二十年进
士，选庶吉士，授检讨。久之，充裕王讲官，迁修撰，进洗
马。时东宫位号未定，群小多构衅，世宗于父子素薄
王岁时不得燕见，常禄外例有给赐，王亦不敢请。积
三岁，邸中窘甚，王左右以千金贿严世蕃，世蕃喜，以
属户部，得并给三岁资。然世蕃常自疑，一日，屏人语”
以勤及高拱曰：“闻殿下近有惑志，谓家大人何？”拱故
为谑语，以勤正色曰：“国本默定久矣。生而命名，从后
从土，首出九域，此君意也。故事，诸王讲官止用检讨，
今兼用编修，独异他邸，此相意也。殿下每谓首辅社
稷臣，君安从受此言？”世蕃默然去，裕邸乃安。为讲官
九年，有羽翼功，而深自晦匿。王尝书“忠贞”二字赐之。
父丧除，还为侍读学士，掌翰林院。进太常卿，领国子
监。擢礼部右侍郎。寻转左，改吏部，掌詹事府。穆宗即
位，以勤自以潜邸旧臣，条上《谨始十事》，曰：定志、保位、
畏天、法祖、爱民、崇俭、揽权、用人、接下、听言。其言揽权、
听言尤切。诏嘉其忠恳。隆庆元年春，擢礼部尚书兼
文渊阁大学士，入参机务。累加少傅兼太子太傅，改武英殿。穆宗朝讲希，御政无所裁决。近幸多缘内降，
得厚恩。以勤请励精修政。帝心动，欲有所举措，卒为
内侍所阻，疏亦留中。四年，条上时务因循之弊，“请慎
擢用，酌久任，治赃吏，广用人，练民兵，重农谷。”帝嘉之，
下所司议。高拱掌吏部，恶所言侵己职，寝其奏。惟都
察院“议行赃吏”一事而已。初，以勤之入阁也，徐阶为
首辅，而拱方向用，朝士各有附，交相攻。以勤中立无
所比，亦无私人，竟阶与拱去，无訾及之者。及拱再入，
与赵贞吉相轧，张居正复中构之，以勤与拱旧僚，贞
吉其乡人，而居正则所举士也。度不能为解，恐终不
为诸人所容，力引疾求罢。遂进兼太子太师、吏部尚
书，赐敕驰传归，诏其子编修于陛侍行。后二年，拱被
逐，仓皇出国门，叹曰：“南充哲人也。”以勤归。十年，年七
十。复颁上方银币，命于陛驰归赐之，且敕有司存问。
又六年卒。赠太保，谥文端。于陛别有传。